b'\n_START_ARTICLE_\nBelorusija\n_START_SECTION_\nZgodovina\n_START_PARAGRAPH_\nSlovani in Balti so se naselili na obmo\xc4\x8dju dana\xc5\xa1nje Belorusije med 6. in 8. stoletjem. V 9. in 10. stoletju so za\xc4\x8dele nastajati prve beloruske dr\xc5\xbeave: Polo\xc5\xa1ka (Po\xc5\x82ackaje), Turovska (Tura\xc5\xadskaje) in Smolenska (Smalenskaje) kne\xc5\xbeevine ter nekaj manj\xc5\xa1ih._NEWLINE_V 13. stoletju je na tedanjem beloruskem obmo\xc4\x8dju (le-to je v onem \xc4\x8dasu vklju\xc4\x8devalo tudi Podla\xc5\xa1ko vojvodstvo dana\xc5\xa1nje Poljske in Smolensko oblast Rusije) in na obmo\xc4\x8dju sosednje Litve ter deloma Ukrajine nastala Velika litovska kne\xc5\xbeevina, katere uradni jezik je bila tedanja beloru\xc5\xa1\xc4\x8dina. Nekaj \xc4\x8dasa sta Velika kne\xc5\xbeevina in sosednja Poljska imeli skupne vladarje, a sta ostajali lo\xc4\x8deni in neodvisni dr\xc5\xbeavi._NEWLINE_Leta 1569 sta se Velika litovska kne\xc5\xbeevina in Kraljevina Poljska zedinili v Republiko obeh narodov. Nova dr\xc5\xbeava je imela prav posebno dr\xc5\xbeavno ureditev. Polo\xc5\xbeaj kralja - velikega kneza ni bil deden, temve\xc4\x8d so kandidate zanj volili na polsplo\xc5\xa1nih volitvah (volilno pravico je imela okoli \xc4\x8detrtina prebivalstva). Kralj - veliki knez je bil odgovoren pred dvodomnim parlamentom imenovanim Sejem. Sejem je imel pravico celo odpustiti kralja - velikega kneza s polo\xc5\xbeaja._NEWLINE_Leta 1791 je Sejem Republike obeh Narodov sprejel prvo v Evropi in drugo na svetu ustavo kot dokument, ki dolo\xc4\x8da splo\xc5\xa1no ureditev dr\xc5\xbeave, imenovano Ustava tretjega maja. Namen te ustave je bil modernizirati dr\xc5\xbeavo, zagotoviti razmere za bolj u\xc4\x8dinkovito delovanje oblasti in tudi \xc5\xa1e bolj demokratizirati Republiko (med drugim postopoma odpraviti podlo\xc5\xbeni\xc5\xa1tvo kmetov in dodeliti volilno pravico \xc5\xa1ir\xc5\xa1emu krogu prebivalcev)._NEWLINE_Reforme v Republiki niso ugajale trem njenim absolutisti\xc4\x8dnim sosedam (Avstriji, Prusiji in Rusiji), zato so jo v letih 1772, 1792 in 1795 isto\xc4\x8dasno napadale, jo dokon\xc4\x8dno premagale in razdelile medse njeno ozemlje. Takrat je Belorusijo anektirala Rusija._NEWLINE_Potem, ko je leta 1917 ruski imperij pretresla oktobrska revolucija, so Belorusi 25. maja leta 1918 razglasili nastanek samostojne Beloruske ljudske republike (belorusko Bie\xc5\x82aruskaja narodnaja respublika), prve beloruske nacionalne dr\xc5\xbeave. Leta 1919 so oblast prevzeli komunisti in so Belorusijo priklju\xc4\x8dili Sovjetski zvezi kot Belorusko sovjetsko socialisti\xc4\x8dno republiko. Po sovjetsko-poljski vojni je leta 1921 zahodnja polovica beloruskega ozemlja pripadla II Republiki Poljski._NEWLINE_Med drugo svetovno vojno od leta 1941 do leta 1944 je Belorusijo okupirala nacisti\xc4\x8dni Tretji rajh. Glavno mesto Minsk je bilo tedaj tretje najbolj poru\xc5\xa1eno mesto v Evropi (po Var\xc5\xa1avi in Berlinu)._NEWLINE_Po vojni je zedinjena Belorusija ponovno postala ena republik Sovjetske zveze, samo \xc5\xa1e najzahodnej\xc5\xa1i kos je pripadal Poljski (ve\xc4\x8dina dana\xc5\xa1njega Podla\xc5\xa1kega vojvodstva)._NEWLINE_Ko je leta 1986 v ukrajinskem \xc4\x8cernobilu eksplodiral reaktor jedrske elektrarne, je bila Belorusija najbolj prizadeta de\xc5\xbeela._NEWLINE_27. julija leta 1990 je Belorusija razglasila samostojnost in neodvisnost od Sovjetske zveze._NEWLINE_Leta 1994 je bila sprejeta Ustava Republike Belorusije, na prvih predsedni\xc5\xa1kih volitvah pa je bil izvoljen Aleksander Luka\xc5\xa1enko (belorusko Alaksandr \xc5\x81uka\xc5\xa1enka)._NEWLINE_Luka\xc5\xa1enko je po le nekaj letih demokracije vzpostavil avtoritarno oblast zasnovano na represiji opozicijskih strank, pregonu neodvisnih mno\xc5\xbei\xc4\x8dnih medijev in nevladnih organizacij, goljufijah na volitvah in rusifikacijski politiki. Leta 2006 je re\xc5\xbeim Luka\xc5\xa1enka zadnja diktatura v Evropi.\n_START_SECTION_\nZgodovinski simboli\n_START_PARAGRAPH_\nZgodovinsko utemeljeni simboli beloruske dr\xc5\xbeavnosti in beloruskega naroda so druga\xc4\x8dni od tistih, ki jih trenutno uporablja Luka\xc5\xa1enkov re\xc5\xbeim. Grb Belorusije je bil vse od \xc4\x8dasa Velike litovske kne\xc5\xbeevine kot skupne belorusko-litovske dr\xc5\xbeave (13. - 16. stoletje) jezdec z dvignjenim me\xc4\x8dem, t. i. Gonja (bel. Pahonia, lit. Vytis), zgodovinsko zastavo pa sestavljajo trije vodoravni pasovi: dva bela in rde\xc4\x8di med njima. V \xc4\x8dasu Sovjetske zveze so zgodovinske simbole zamenjali novi, komunisti\xc4\x8dni. Po osamosvojitvi (1990) so se leta 1991 vrnili zgodovinski simboli, a jih je \xc5\xbee leta 1995 Luka\xc5\xa1enko ponovno zamenjal s komunisti\xc4\x8dnimi. Podobna je bila usoda himne. Tradicionalni himni sta \xc5\xa0li bomo v strnjenih vrstah (bel. My vyjdziem \xc5\xa1\xc4\x8dylnymi radami) in Mogo\xc4\x8dni Bog (bel. Mahutny Bo\xc5\xbea). Trenutno uradno sprejeta je himna Beloruske sovjetske socialisti\xc4\x8dne republike iz \xc4\x8dasov Sovjetske zveze z nekoliko spremenjenim besedilom.\n_START_SECTION_\nDr\xc5\xbeavna ureditev\n_START_PARAGRAPH_\nBelorusija je predsedni\xc5\xa1ko-parlamentarna republika._NEWLINE_Glava dr\xc5\xbeave in najvi\xc5\xa1ji predstavnik izvr\xc5\xa1ne oblasti je predsednik dr\xc5\xbeave._NEWLINE_Zakonodajno oblast izvaja dvodomni parlament - Narodni zbor (bel. Nacyjanalny schod)._NEWLINE_Sodno oblast predstavljajo sodi\xc5\xa1\xc4\x8da s Najvi\xc5\xa1jim in Ustavnim sodi\xc5\xa1\xc4\x8dema na \xc4\x8delu._NEWLINE_Mednarodna skupnost ne priznava legitimnosti in legalnosti trenutnega predsednika Aleksandra Luka\xc5\xa1enka, ne Narodnega zbora zaradi protiustavnega podalj\xc5\xa1anja predsednikovega mandata, o\xc4\x8ditnih prevar med predsedni\xc5\xa1kimi in parlamentarnimi volitvami ter \xc5\xa1tevilnih kr\xc5\xa1itev dr\xc5\xbeavljanskih pravic.\n_START_SECTION_\nGeografija\n_START_PARAGRAPH_\nBelorusija se nahaja na Vzhodnoevropski ravnini. Podnebje je celinsko._NEWLINE_V Belorusiji je ve\xc4\x8d kot 11000 jezer. Najve\xc4\x8dje reke so Njemen (Nioman), Pripjat (Prypia\xc4\x87) in Dneper (Dniapro). Ozemlje Belorusije je razmeroma plosko in je bogato mo\xc4\x8dvirij. Najbolj mo\xc4\x8dvirnata regija je Polesje (Pale\xc5\x9bsie)._NEWLINE_Najvi\xc5\xa1ja to\xc4\x8dka Belorusije je Dr\xc5\xbeinska gora (Dziar\xc5\xbeynskaja hara) - 345 metrov nadmorske vi\xc5\xa1ine. Najni\xc5\xbeja je na reki Nemen - 90 m. n.v._NEWLINE_Gozdovi zavzemajo 36\xc2\xa0% beloruskega ozemlja. Na vzhodu ob meji s Poljsko je Belove\xc5\xa1ka pu\xc5\xa1\xc4\x8da, obse\xc5\xbeno obmo\xc4\x8dje pragozda, ki je za\xc5\xa1\xc4\x8diteno kot narodni park in vklju\xc4\x8deno na seznam Unescove svetovne dedi\xc5\xa1\xc4\x8dine.\n_START_SECTION_\nNaravna bogastva\n_START_PARAGRAPH_\nDolgo je veljalo, da na obmo\xc4\x8dju Belorusije skoraj ni naravnih bogastev. Danes pridobivajo predvsem les in manj\xc5\xa1e koli\xc4\x8dine nafte, zemeljskega plina, \xc5\xbeelezove rude, dolomita, gradbenega peska, gline, krede, granita, \xc5\xa1ote in drugo.\n_START_SECTION_\nPrebivalstvo\n_START_PARAGRAPH_\nLeta 2003 je v Belorusiji \xc5\xbeivelo 9 898 600 ljudi._NEWLINE_Osnovne narodne in narodnostne skupine Belorusije so: Belorusi 80\xc2\xa0%, Rusi 12\xc2\xa0%, Ukrajinci 2,9\xc2\xa0%, Nemci 2,1\xc2\xa0%, Latvijci 1,2\xc2\xa0%, Romi in Poljaki 0,6\xc2\xa0%.\n_START_SECTION_\nVeroizpovedi\n_START_PARAGRAPH_\nPo presoji strokovnjakov je 60 - 70\xc2\xa0% Belorusov pravoslavne veroizpovedi, 15 - 20\xc2\xa0% katoli\xc5\xa1ke, 5 - 10\xc2\xa0% so \xc4\x8dlani drugih cerkva in verskih skupin (protestanti, grkokatoliki (bel. unijaty) in drugi). Od sovjetske dobe se \xc5\xa1iri tudi ateizem._NEWLINE_Konec 18. stoletja je bilo okoli 70\xc2\xa0% Belorusov grkokatoli\xc5\xa1ke veroizpovedi, 15\xc2\xa0% katoli\xc5\xa1ke, 7\xc2\xa0% je bilo judov in samo 6\xc2\xa0% pravoslavnih. Leta 1839 so ruske oblasti, ki so bile leta 1795 anektrirale Belorusijo, prepovedale grkokatoli\xc5\xa1ko vero ter so z nasiljem primorale Beloruse sprejeti rusko pravoslavje._NEWLINE_Od leta 1994, ko je oblast v dr\xc5\xbeavi prevzel Aleksander Luka\xc5\xa1enko, je pravoslavna cerkev privilegirana. Tudi gospodarsko, saj so ji kot edini verski skupnosti dodelili pravico trgovati z alkoholom in toba\xc4\x8dnimi izdelki. Leta 2003 sprejet nov zakon o verskih skupnostih zagotavlja pravoslavni cerkvi \xc5\xa1e bolj dominanten polo\xc5\xbeaj v Belorusiji.'